### NN 75/2017 (31.7.2017.), Odluka o gradskim porezima Grada Senja

Grad Senj

1871

Na temelju čl. 42. Zakona o lokalnim porezima (»Narodne novine« br. 115/16, te čl. 31. Statuta Grada Senja (»Službeni glasnik Grada Senja« 6/09, 2/13, 6/13, 10/13 – pročišćeni tekst, 6/14, Gradsko vijeće Grada Senja, na 2. sjednici održanoj 24. srpnja 2017. godine, donosi

ODLUKU

O GRADSKIM POREZIMA

Članak 1.

Odlukom o gradskim porezima (u daljnjem tekstu: Odluka), utvrđuju se gradski porezi, visina, obračun i način plaćanja gradskih poreza koji su vlastiti prihod Grada Senja na čijem području je sjedište ili prebivalište, ili uobičajeno boravište obveznika poreza.

Izrazi koji se koriste u ovoj Odluci, a imaju rodno značenje odnose se jednako i na muški i ženski rod, bez obzira u kojem su rodu navedeni.

Članak 2.

Grad Senj uvodi i naplaćuje sljedeće poreze:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

PRIREZ POREZU NA DOHODAK

Članak 3.

Prirez porezu na dohodak plaća se na području Grada Senja sukladno Zakonu o porezu na dohodak (»Narodne novine« 15/16), Pravilniku o porezu na dohodak (»Narodne novine« br. 1/17), Zakonu o lokalnim porezima (»Narodne novine« 115/16) i ovoj Odluci.

Članak 4.

Prirez porezu na dohodak plaća se po stopi 10% za Grad Senj.

Članak 5.

Prirez porezu na dohodak uplaćuje se u korist Proračuna Grada Senja.

POREZ NA POTROŠNJU

Članak 6.

Porez na potrošnju plaća se na potrošnju alkoholnih pića (vinjak, rakija, žestoka pića), prirodnih vina, specijalnih vina, piva i bezalkoholnih pića u ugostiteljskim objektima koji se nalaze na području grada Senja.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području grada Senja.

Osnovicu poreza na potrošnju čini prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz st. 3. ovog članka porezni obveznik iskazuje na obrascu PP – MI PO i predaje ga do 20. dana u mjesecu za prethodni mjesec nadležnoj ispostavi Porezne uprave.

Članak 8.

Porez na potrošnju plaća se po stopi od 3% i predstavlja vlastiti prihod Grada Senja.

Članak 9.

Poslove u svezi s utvrđivanjem, evidentiranja, nadzora, naplate i ovrhe, poreza na potrošnju obavlja Ministarstvo financija, Porezna uprava, Područni ured Istra Hrvatsko primorje, Gorski kotar i Lika, Područno mjesto Senj.

POREZ NA KUĆE ZA ODMOR

Članak 10.

Porez na kuće za odmor plaćaju pravne i fizičke osobe koje su vlasnici kuća za odmor na području grada Senja.

Kućom za odmor smatra se svaka zgrada ili dio zgrade ili stan, koji se koristi povremeno ili sezonski.

Kućom za odmor u smislu ove Odluke ne smatraju se gospodarske zgrade koje služe za smještaj poljoprivrednih strojeva, oruđa i drugog pribora i opreme.

Članak 11.

Porez na kuće za odmor plaćaju pravne i fizičke osobe koje su vlasnici kuća za odmor na području grada Senja u visini od 15,00 kn/m² korisne površine.

Članak 12.

Pri promijeni vlasništva kuće za odmor tijekom kalendarske godine, novi vlasnik ne plaća porez na kuću za odmor ako je taj porez bio utvrđen i naplaćen od prethodnog vlasnika.

Ako je tijekom kalendarske godine stečeno vlasništvo nove kuće za odmor, vlasnik te kuće plaća godišnji porez umanjen za dio godine prije stjecanja vlasništva.

Članak 13.

U postupku dokazivanja statusa kuće za odmor u smislu čl. 10. ove Odluke, osim osobne iskaznice, vize strancima za privremeni boravak, uzimat će se u obzir i sljedeća dokumentacija: mjesto i visina nastanka utroška el. energije, vode, telefona, prijem poštanskih pošiljaka, potvrda o zasnovanom radnom odnosu i mogućnosti odlaska na posao i s posla, izjava o izabranom liječniku, izjava svjedoka, mjesto podnošenja porezne prijave, rješenje o kategorizaciji objekta za iznajmljivanje, porezno rješenje o utvrđivanju poreza od iznajmljivanja i najma, te svi drugi raspoloživi podaci.

Članak 14.

Porez na kuće za odmor ne plaća se na kuće koje se ne mogu koristiti zbog ratnih razaranja i prirodnih nepogoda (poplava, potres, požar), te starosti i trošnosti.

Porez na kuće za odmor ne plaća se na kuće za odmor dok su u njima smješteni prognanici i izbjeglice, kao i za odmarališta u vlasništvu jedinica lokalne i područne (regionalne samouprave dok su u njima smještena djeca u dobi do 15 godina.

Članak 15.

Rješenje o utvrđivanju poreza na kuće za odmor donosi Grad Senj, Opći upravni odjel.

Porez na kuće za odmor plaća se u roku od 15 dana od dana dostave Rješenja o utvrđivanju poreza na kuće za odmor.

Obveznici porezana kuće za odmor obvezni su tijelu iz stavka 1. ovog članka Odluke do 31. ožujka godine za koju se utvrđuje porez na kuće za odmor dostaviti podatke o kućama za odmor koji se odnose na mjesto gdje se nalazi taj objekt/i, korisnu površinu, te podatak o poreznom obvezniku.

POREZ NA KORIŠTENJE JAVNIH POVRŠINA

Članak 16.

Porez na korištenje javnih površina na području grada Senja plaćaju pravne i fizičke osobe korisnici javnih površina.

Javnim površinama u smislu st. 1. ovog članka Odluke smatraju se ulice, trgovi, parkovi, i sl. površine.

Visina poreza za korištenje javnih površina ovisi o zoni, namjeni, i razdoblju korištenja istih.

Članak 17.

Visina poreza za korištenje javnih površina u svrhu postavljanja ugostiteljske terase utvrđuje se po m² godišnje zauzete javne površine i iznosi:

|  |  |  |  |  |
| --- | --- | --- | --- | --- |
| DJELATNOST | ZONA A | ZONA 1 | ZONA 2 | ZONA 3 |
| Ugostiteljska | 252,00 kn | 220,00 kn | 110,40 kn | 68,00 kn |

Visina poreza za korištenje javnih površina u svrhu postavljanja ugostiteljske terase u razdoblju od 1. travnja do 31. listopada tekuće godine utvrđuje se po m² mjesečno zauzete javne površine i iznosi:

|  |  |  |  |  |
| --- | --- | --- | --- | --- |
| DJELATNOST | ZONA A | ZONA 1 | ZONA 2 | ZONA 3 |
| Ugostiteljska | 36,00 kn | 31,43 kn | 15,77 kn | 9,60 kn |

ZONA A – Senj s lokacijama Obala kralja Zvonimira, Obala dr. F. Tuđmana, Pavlinski trg, Frankopanski trg, Potok, Križ, te Sv. Juraj ispod magistrale DC8.

ZONA1 – ostali dijelovi grada koji nisu obuhvaćeni Zonom A

ZONA 2 – Sv. Juraj iznad magistrale DC8, te ostala mjesta u priobalnom području grada

ZONA 3 – Krasno, Vratnik, Krivi Put, Crni Kal.

Članak 18.

Visina poreza za korištenje javnih površina utvrđuje se po m² zauzete javne površine dnevno

|  |  |  |  |  |
| --- | --- | --- | --- | --- |
| DJELATNOST | ZONA A | ZONA 1 | ZONA 2 | ZONA 3 |
| trgovačka | 1,50 kn | 1,20 kn | 0,80 kn | 0,40 kn |
| ostale | 0,50 kn | 0,20 kn | 0,20 kn | 0,20 kn |

ZONA A – Senj s lokacijama Obala kralja Zvonimira, Obala dr. F. Tuđmana, Pavlinski trg, Frankopanski trg, Potok, Križ, te Sv. Juraj ispod magistrale DC8.

ZONA 1 – ostali dijelovi grada koji nisu obuhvaćeni Zonom A

ZONA 2 – Sv. Juraj iznad magistrale DC8, te ostala mjesta u priobalnom području grada

ZONA 3 – Krasno, Vratnik, Krivi Put, Crni Kal.

Članak 19.

Poslove u svezi s utvrđivanja, evidentiranja, nadzora, naplate i ovrhe, poreza za korištenje javnih površina obavlja Grad Senj, Opći upravni odjel u skladu s ovom Odlukom te drugim aktima koji reguliraju korištenje javnih površina.

PRIJELAZNE I ZAVRŠNE ODREDBE

Članak 20.

Poslove utvrđivanja, evidentiranja, nadzora, naplate i ovrhe radi naplate poreza na potrošnju, te prireza porezu na dohodak obavlja Ministarstvo financija, Porezna uprava, Područni ured Istra Hrvatsko primorje, Gorski kotar i Lika, Područno mjesto Senj.

Članak 21.

Kaznene i prekršajne odredbe, te odredbe o zastari, obnovi postupka i žalbenom postupku propisane su Zakonom o porezu na dohodak (»Narodne novine« 115/16), i Zakonom o lokalnim porezima (»Narodne novine« 115/169 i jednako se primjenjuju na poreze propisane ovom Odlukom.

Članak 22.

Stupanjem na snagu ove odluke prestaje važiti Odluka o porezima Grada Senja (»Narodne novine« 146/14).

Članak 23.

Ova odluka objavit će se u »Narodnim novinama« i Službenom glasniku Grada Senja.

Ova odluka stupa na snagu osmog dana od objave u Službenom glasniku Grada Senja, osim čl. 3., čl. 4. i čl. 5. koji reguliraju prirez porezu na dohodak, a koji stupaju na snagu prvog dana u mjesecu nakon mjeseca u kojem su objavljene u Narodnim novinama.

Klasa: 410-01/17-01/06
 Urbroj: 2125-03/01-17-03
 Senj, 24. srpnja 2017.

GRADSKO VIJEĆE GRADA SENJA

Predsjednik
 Gradskog vijeća
 Željko Tomljanović, v. r.